Ջեֆրի Սքոլ

Ջեֆրի Սքոլ (, , ), կանադացի և ամերիկացի ճարտարագետ, ձեռնարկատեր, մենեջեր, ներդնող և մարդասեր, որը դասվում է, այսպես ասած, «նոր ժամանակների մարդասերների» թվին, Իբէյի առաջին ղեկավարը (մինչև 1998  թվականը), սոցիալական ձեռնարկատիրական ուղղվածություն ունեցող Սքոլ հիմնադրամի () հիմնադիրն ու ղեկավարը, կինոպրոդյուսեր, Participant Media ընկերության և Pivot հեռուստաալիքի հիմնադիրն ու ղեկավարը։

Միլիարդատեր է, ըստ Ֆորբսի` 7-րդ ամենահարուստ կանադացին է և 134-րդ ամենահարուստ ամերիկացին։

Կենսագրություն 
Ջեֆրի Սքոլը ծնվել է 1965 թվականի հունվարի 16-ին, կանադական Մոնրեալ քաղաքում, հրեաների ընտանիքում։ Նրա հայրը քիմիական ընկերության սեփականատեր էր, իսկ մայրը` դպրոցի ուսուցչուհի։

Ընդունվելով Տորոնտոյի համալսարան` ուսման վճարն ինքնուրույն է վճարել` գումար վաստակելով Նորթ Յորքի լցակայաններից մեկում։ Ուսանողական տարիներին եղել երգիծական The Toike Oike թերթի խմբագիրը։
1987 թվականին ավարտել է համալսարանը` էլեկտրատեխնիկայի մասնագիտությամբ։  
Համալսարանն ավարտելուց հետո մի քանի տարով մեկնել է աշխարհով ճամփորդելու, վերադառնալուց հետո միանգամից ստեղծել է երկու` Skoll Engineering (ինֆորմացիոն տեխնոլոգիաների ոլորտի խորհրդատվական) և Micros on the Move Ltd (տեխնիկայի լիզինգ) կազմակերպություններ։

1993 թվականին լքել է Կանադան` Սթենֆորդի համալսարանի բիզնես դպրոցում բիզնեսի կառավարման մագիստրոսի աստիճան ստանալու համար, որն ավարտել է 1995 թվականին։

Բիզնես կրթություն ստանալուց հետո որոշ ժամանակ աշխատել է Knight Ridder-ում, որտեղ զբաղվել է հրատարակչական ընկերությունների բիզնես նախագծերով։

1996 թվականին Ջեֆրին ծանոթացել է Իբէյի հիմնադիր Պիեռ Օմիդյարի հետ, որը նրան աշխատանքի է ընդունել որպես իր ընկերության առաջին մշտական աշխատողի` տնօրենի կարգավիճակով։

1998 թվականին այդ պաշտոնում նրան փոխարինել է Մարգարեթ Ուիթմենը։

Հեռանալով Իբեյից` միլիարդատերը կենտրոնացել է իր սեփական Սքոլ հիմնադրամի () կառավարման վրա։

Նա զբաղվում է սոցիալական ձեռնարկատիրությամբ` ներդրումներ է անում զարգացող երկրների առողջապահության և կրթության ոլորտներում։

2003 թվականին Սքոլն արժանացել է Տորոնտոյի համալսարանի իրավագիտության դոկտորի աստիճանին։

2004 թվականին Սքոլը հիմնադրել և ղեկավարել է Լոս Անջելեսում տեղակայված Participant Media կինոընկերությունը, որն զբաղվում էր վավերագրական և անկախ ֆիլմերի արտադրությամբ։
Հաջորդ տարի այդ ընկերությունը թողարկել է առաջին` North Country, Syriana, Murderball և Good Night, and Good Luck ֆիլմերը։

Ընկերության ընդամենը երեք տարվա գոյության ընթացքում կինոարտադրող ընկերության ֆիլմերը 11 անգամ ներկայացվել են Օսկարի.

2009 թվականին Ջեֆը հիմնել է Skoll Global Threats Fund հիմնադրամը` կլիմայական փոփոխությունների և զանգվածային ոչնչացման զենքերի տարածման խնդիրների լուծման համար։

2011 թվականին դարձել է Կանադայի շքանշանի ասպետ` սոցիալական և բարեգործական գործունեության համար։

2013 թվականի օգոստոսին թողարկել է իր սեփական Pivot հեռուստաալիքը, որի թիրախային լսարանը հասարակության մեջ փոփոխություններ երազող երիտասարդներն են.

Անձնական կյանք 
2014 թվականի հոկտեմբերին ամուսնացել է կանադուհի Ստեֆանի Սվեդլովի հետ։

Ծանոթագրություններ 

Ամերիկացի միլիարդատերեր
Ամերիկացի գործարարներ
Տորոնտոյի համալսարանի շրջանավարտներ
Ամերիկացի ճարտարագետներ
Ամերիկացի գիտնականներ